Le haghaidh colún 1: Léirigh bliain an tsuirbhé. I gcás tuarascáil suirbhé chun crios faoi chosaint a iarraidh, áirigh na sonraí ó na 3 bliana roimhe sin ar a laghad, agus úsáid á baint as ró ar leith le haghaidh gach bliana.

Le haghaidh colún 2: Léirigh ainm eolaíoch lotnaid choraintín na gcriosanna faoi chosaint (mar a liostaítear in Iarscríbhinn III a ghabhann le Rialachán Cur Chun Feidhme (AE) 2019/2072 nó an t-ainm eolaíoch is inghlactha i gcás nach bhfuil an lotnaid liostaithe go fóill), agus úsáid á baint as ró amháin in aghaidh na lotnaide.

Le haghaidh colún 3: Léirigh ainm an chreasa faoi chosaint, agus úsáid á baint as rónna ar leith i gcás ina bhfuil níos mó ná crios faoi chosaint amháin ann le haghaidh na lotnaide céanna i gcríoch an Bhallstáit, mar a liostaítear in Iarscríbhinn III a ghabhann le Rialachán Cur Chun Feidhme (AE) 2019/2072 ón gCoimisiún.

Le haghaidh colún 4: Léirigh an crios: PZ (crios faoi chosaint), BZ (crios maolánach) nó IB (banda laistigh), agus úsáid á baint as rónna éagsúla.

Le haghaidh colún 5: Léirigh uimhir na suíomhanna suirbhéireachta agus an tuairisc orthu, trí cheann amháin (nó níos mó) de na hiontrálacha seo a leanas a roghnú le haghaidh na tuairisce agus le haghaidh líon na suirbhéanna a rinneadh: 1. Faoin aer (limistéar táirgthe): 1.1 gort (arúil, féarach); 1.2. úllord/fíonghort; 1.3. plandlann; 1.4. foraoise; 2. Faoin aer (eile): 2.1 gairdíní príobháideacha; 2.2 suíomhanna phoiblí; 2.3 limistéar caomhantais; 2.4 plandaí fiáine i limistéir nach limistéir chaomhnaithe iad; 2.5 eile, agus sonrú ar an gcás ar leith (e.g. ionaid gharraíodóireachta, suíomhanna tráchtála ina mbaintear úsáid as ábhar pacáistíochta adhmaid, an tionscal adhmaid, bogaigh, gréasán uisciúcháin agus draenála, etc.); 3. Dálaí atá dúnta go fisiciúil: 3.1 teach gloine; 3.2 suíomh príobháideach, seachas teach gloine; 3.3 suíomh poiblí, seachas teach gloine; 3.4 eile, agus sonrú ar an gcás ar leith (e.g. ionaid gharraíodóireachta, suíomhanna tráchtála ina mbaintear úsáid as ábhar pacáistíochta adhmaid, an tionscal adhmaid).

Le haghaidh colún 6: Sonraigh míonna na bliana ina rinneadh an suirbhé.

Le haghaidh colún 7: Léirigh an spriocphobal a roghnaíodh agus liosta de na speiceas óstach agus den limistéar a chumhdaítear dá réir sin á sholáthar. Sainmhínítear an spriocphobal mar iomlán na n-aonad cigireachta. De ghnáth, le haghaidh limistéir talmhaíochta, sainítear a mhéid i heicteáir, ach d’fhéadfadh gabháltais, goirt, tithe gloine, etc. a bheith i gceist. Tabhair údar leis an rogha a dhéantar sna toimhdí foluiteacha. Léirigh na haonaid chigireachta a ndearnadh suirbhé orthu. Ciallaíonn “aonad cigireachta” plandaí, codanna plandaí, tráchtearraí, ábhair, veicteoirí lotnaidí a ndearnadh grinnscrúdú orthu chun na lotnaidí a shainaithint agus a bhrath. Mura bhfuil limistéar an spriocphobal ar fáil, sonraigh N/B agus cuir san áireamh líon na n-aonad cigireachta atá sa spriocphobal.

Le haghaidh colún 8: Léirigh na haonaid eipidéimeolaíocha a ndearnadh suirbhé orthu, léirigh tuairisc agus aonad tomhais na n-aonad sin. Ciallaíonn “aonad eipidéimeolaíoch” limistéar aonchineálach ina mbeadh na hidirghníomhuithe idir an lotnaid, na plandaí óstacha agus na tosca agus dálaí aibitheacha agus bitheacha ina gcúis leis an eipidéimeolaíocht chéanna, dá mbeadh an lotnaid i láthair. Is foroinnt den spriocphobal iad na haonaid eipidéimeolaíocha atá aonchineálach, ó thaobh na heipidéimeolaíochta de, le planda óstach amháin ar a laghad. I gcásanna áirithe, féadfar daonra iomlán na bplandaí óstacha i réigiún/limistéar/tír a shainmhíniú mar aonad eipidéimeolaíoch. D’fhéadfadh siad a bheith ina réigiúin NUTS (Aicmiú na nAonad Críochach don Staidreamh), limistéir uirbeacha, foraoisí, gairdíní rós nó feirmeacha, nó heicteáir. Ní mór údar a bheith tugtha sna toimhdí foluiteacha maidir le rogha na n-aonad eipidéimeolaíoch.

Le haghaidh colún 9: Léirigh na modhanna a úsáideadh le linn an tsuirbhé, lena n-áirítear líon na ngníomhaíochtaí i ngach cás, ag brath ar na ceanglais dhlíthiúla shonracha maidir le suirbhé ar lotnaidí a bhaineann le gach lotnaid. Léirigh le N/B i gcas nach bhfuil an fhaisnéis i gcolún áirithe ar fáil.

Le haghaidh colún 10: Léirigh meastachán ar éifeachtacht na samplála. Ciallaíonn éifeachtacht na samplála an dóchúlacht go roghnófaí codanna planda ionfhabhtaithe ó phlanda ionfhabhtuithe. I gcás veicteoirí, is é éifeachtacht an mhodha chun veicteoir deimhneach a ghabháil agus é i láthair i limistéar an tsuirbhé. I gcás ithreach, is é éifeachtacht sampla ithreach a roghnú ina bhfuil an lotnaid agus an lotnaid i láthair i limistéar an tsuirbhé.

Le haghaidh colún 11: Ciallaíonn “íogaireacht an mhodha” dóchúlacht an mhodha chun láithreacht lotnaide a bhrath i gceart. Sainmhínítear íogaireacht an mhodha mar an dóchúlacht go ndéantar óstach fíordheimhneach a bhrath agus é a dhearbhú mar óstach deimhneach agus nach ndéantar é a aithint go mícheart. Is éard atá ann éifeachtacht na samplála (i.e. an dóchúlacht go roghnófaí codanna planda ionfhabhtaithe ó phlanda ionfhabhtuithe) arna iolrú faoin íogaireacht dhiagnóiseach (arb é is saintréith di na scrúduithe amhairc agus/nó an tástáil saotharlainne a úsáidtear sa phróiseas sainaitheantais).

Le haghaidh colún 12: Cuir na tosca riosca i rónna éagsúla, agus úsáid á baint as an oiread rónna agus is gá. Léirigh an leibhéal riosca agus an riosca gaolmhar comhfhreagrach agus cion dhaonra an phlanda óstaigh le haghaidh gach toisc riosca.

Le haghaidh cholún B: Léirigh sonraí an tsuirbhé, ag brath ar na ceanglais dhlíthiúla shonracha a bhaineann le gach lotnaid. Léirigh le N/B i gcás nach bhfuil an fhaisnéis i gcolún áirithe infheidhme. Baineann an fhaisnéis atá le soláthar sna colúin seo leis an bhfaisnéis a áirítear i gcolún 9 “Modhanna braite”.

Le haghaidh colún 18: Léirigh líon na suíomhanna gaisteoireachta ar eagla nach ionann an líon sin agus an líon a áirítear i gcolún 16 “Líon na ngaistí” (e.g. go n-úsáidtear an gaiste céanna in áiteanna éagsúla).

Le haghaidh colún 20: Léirigh líon na samplaí a fuarthas deimhneach, diúltach nó neamhchinntithe. Is éard is “neamhchinntithe” ann na samplaí sin a ndearnadh anailís orthu nach bhfuarthas aon toradh ina leith de bharr tosca éagsúla (e.g. faoi bhun an leibhéil braite, sampla neamhphróiseáilte-nár aithníodh, sampla atá sean).

Le haghaidh colún 21: Léirigh na fógraí faoi ráigeanna le haghaidh na bliana ina rinneadh an suirbhé. Ní gá uimhir fógra na ráige a áireamh i gcas ina gcinneann an t-údarás inniúil gur cheann de na cásanna dá dtagraítear in Airteagal 14(2), Airteagal 15(2) nó Airteagal 16 de Rialachán (AE) 2016/2031 atá i gceist leis an toradh. Sa chás sin, léirigh an chúis nár soláthraíodh an fhaisnéis sin i gcolún 24 (“Nótaí”).

Le haghaidh colún 22: Léirigh íogaireacht an tsuirbhé, mar a shainmhínítear sa an Caighdeán Idirnáisiúnta maidir le Bearta Fíteashláintíochta (CIBF) Uimh. 31 (“Modheolaíochtaí chun coinsíneachtaí a shampláil”). An leibhéil muiníne maidir le saoirse ó lotnaidí a bhaintear amach, déantar an luach sin a ríomh bunaithe ar na scrúduithe (agus/nó ar na samplaí) a rinneadh i bhfianaise íogaireacht an mhodha agus leitheadúlacht an dearaidh.

Le haghaidh colún 23: Léirigh leitheadúlacht an dearaidh bunaithe ar mheastachán réamhshuirbhé ar leitheadúlacht iarbhír dhóchúil na lotnaide sa ghort. Socraítear leitheadúlacht an dearaidh mar sprioc an tsuirbhé agus comhfhreagraíonn sí don chomhréiteach atá á dhéanamh ag na bainisteoirí riosca idir an riosca an lotnaid a bheith ann agus na hacmhainní atá ar fáil don suirbhé. De ghnáth, socraítear luach 1 % le haghaidh suirbhé braite.